Gordon Sondland , sendiherra Bandaríkjanna hjá Evrópusambandinu , hefur verið sakaður um ósæmilega hegðun gagnvart þremur konum . Þetta á að hafa átt sér stað áður en hann varð sendiherra en fjallað er um málið í tímaritinu Portland Monthly og Pro Publica . Á þeim tíma var hann búsettur í Norðvesturríkjum Bandaríkjanna og rak hótel í Portland og Seattle . Sondland neitar ásökunum kvennanna og segir að konurnar komi fram með þessar ásakanir nú vegna hlutdeildar hans í rannsókn á inngripum Donalds Trump , forseta Bandaríkjanna , í Úkraínu . „ Ásakanirnar um að ég hafi þuklað á þeim og kysst eru skáldskapur og ég tel að þeim sé plantað í pólitískum tilgangi . Ekkert er hæft í þessu , “ segir Sondland . Konurnar segja að hann hafi látið það bitna á þeim í starfi að hafa hafnað kynferðislegum þreifingum hans . Hann hafi gert það með ósæmilegu orðbragði við þær á vinnustað . Hætt við fyrirhugaðar fjárfestingar og dregið sig úr stuðningi sem hann hafði áður heitið . Ein þeirra , Nicole Vogel , segist hafa hitt Sondland yfir kvöldverði árið 2003 þar sem átti að ganga frá fjárfestingu hans í nýju tímariti hennar . Vogel er eigandi tímaritsins Portland Monthly sem birti ásakanirnar á hendur Sondland . Í tímaritinu kemur fram að hún hafi ekki haft ritstjórnarleg afskipti af fréttinni og unnið hafi verið með ProPublica sem nýtur virðingar fyrir fréttaflutning sinn . Vogel segir að eftir kvöldverðinn hafi hún farið með Sondland á eitt af hótelum hans og hann boðið henni að skoða hótelherbergi . Síðan hafi hann beðið hana um faðmlag en í stað þess hafi hann reynt að kyssa hana . Hún forðaði sér undan kossinum og yfirgaf hótelið . Síðar hafi hún fengið tölvupóst frá Sondland þar sem hann breytti skilyrðum fyrir fjárfestingunni . Önnur kona , Jana Solis , segist hafa hitt Sondland árið 2008 þegar hún var að leita að starfi sem sem sérfræðingur í öryggismálum . Þegar hann bauð henni vinnu hafi hann nefnt hana „ nýja hótelskvísu “ ( my new hotel chick ) og slegið hana í rassinn . Hann hafi síðar boðið henni heim til þess að meta listaverkaeignina en síðan berað sig fyrir framan hana . Solis segir að einu sinni hafi hann beðið hana um að ástandsmeta íbúð í hans eigu og reynt að kyssa hana . Sú þriðja , Natalie Sept , starfaði á skrifstofu stjórnmálamanns í Portland sem Sondland studdi fjárhagslega . Eftir að hafa verið kynnt af yfirmanni hennar bauð Sondland henni í mat þar sem ræða átti starfstækifæri . Hann bað hana um að faðma sig í lok kvölds og reyndi að þvinga hana til að kyssa sig . Gordon Sondland , sendiherra Bandaríkjanna hjá Evrópusambandinu , sagði í vitnisburði sínum í síðustu viku að Trump hefði gert honum að setja sig í samband við Rudy Giuliani varðandi samskipti Bandaríkjanna og Úkraínu . „ Þetta olli okkur vonbrigðum , en það var skipun forsetans að við nýttum Giuliani , “ sagði Sondland og gaf í skyn að ekkert yrði af tilraun til að koma á fundi forsetanna tveggja nema orðið yrði við skipun Trumps um aðild Giulianis .